
Text rozhodnutia
Súd: Krajský súd Bratislava Spisová značka: 9Co/121/2011 Identifikačné číslo súdneho spisu: 1210201077 Dátum vydania rozhodnutia: 21. 02. 2012 Meno a priezvisko sudcu, VSÚ: JUDr. Juraj Považan ECLI: ECLI:SK:KSBA:2012:1210201077.2 Uznesenie Krajský súd v Bratislave v právnej veci navrhovateľa: A. T., Z. XXXX, Č. C., zastúpený: JUDr. Mariánom Holým, advokátom, Boženy Němcovej 1/A, Brezno a JUDr. Miroslavom Medveďom, advokátom, Medveďovo 1441, Čierny Balog, proti odporcovi: Z.. C. C., C. X, C., zastúpený: JUDr. Jánom Kotlíkom, advokátom, Karloveské rameno 6, P.O.BOX 23, Bratislava, o zaplatenie 23.709,39 € s príslušenstvom, vo veci vedenej na Okresnom súde Bratislava II, č. k. 17C/13/2010-161, v pomere hlasov 3 : 0, takto r o z h o d o l : Odvolací súd odporcovi náhradu trov odvolacieho konania n e p r i z n á v a. o d ô v o d n e n i e : Prvostupňový súd rozsudkom č. k. 17C/13/2010-161 zo dňa 30. novembra 2010 konanie v časti o zaplatenie 3.000 € s príslušenstvom zastavil, návrh v časti o zaplatenie 20.709,39 € s príslušenstvom zamietol. V časti, v ktorej konanie zastavil, rozhodol o náhrade trov konania tak, že žiaden z účastníkov nemá právo na náhradu trov konania a v zamietajúcej časti rozhodol tak, že navrhovateľ je povinný zaplatiť odporcovi náhradu trov konania vo výške 3.017,60 €. Rozsudok v zamietajúcej časti napadol odvolaním v zákonom stanovenej lehote navrhovateľ, ktorý žiadal, aby odvolací súd rozsudok súdu prvého stupňa v napadnutej časti zrušil a vec vrátil súdu prvého stupňa na ďalšie konanie. Odporca v písomnom vyjadrení k odvolaniu žiadal rozsudok v napadnutej časti potvrdiť a priznať náhradu trov odvolacieho konania, ktoré ale v tomto vyjadrení nevyčíslil. Krajský súd v Bratislave ako súd odvolací dňa 16.02.2012 v zmysle § 211 ods. 2 a § 156 ods. 3 O.s.p. verejne vyhlásil rozsudok č. k. 9Co 121/11-193, ktorým rozsudok súdu prvého stupňa v napadnutej zamietajúcej časti potvrdil. Podľa § 214 ods. 4 O.s.p. ak odvolací súd verejne vyhlási rozsudok bez nariadenia pojednávania, doručí ho prítomným účastníkom hneď po jeho vyhlásení. Neprítomným účastníkom ho odošle najneskôr do troch dní; to neplatí, ak je potrebné vydať uznesenie podľa odseku 5. V takom prípade odvolací súd doručí rozsudok súčasne s uznesením podľa odseku 5. Podľa § 214 ods. 5 O.s.p. ak nemožno v čase verejného vyhlásenia rozsudku možné rozhodnúť o náhrade trov konania, pretože neboli vyčíslené, odvolací súd rozhodne samostatným uznesením. Rovnako postupuje, ak si účastníci konania uplatnia náhradu trov konania v súvislosti s verejným vyhlásením rozsudku. Podľa § 224 ods. 1 O.s.p. ustanovenia o trovách konania pred súdom prvého stupňa platia i pre odvolacie konanie. Podľa § 142 ods. 1 O.s.p. účastníkovi, ktorý mal vo veci plný úspech, súd prizná náhradu trov potrebných na účelné uplatňovanie alebo bránenie práva proti účastníkovi, ktorý vo veci úspech nemal. Podľa § 151 ods. 1 O.s.p. o povinnosti nahradiť trovy konania rozhoduje súd na návrh spravidla v rozhodnutí, ktorým sa konanie končí. Účastník, ktorému sa prisudzuje náhrada trov konania, je povinný trovy konania vyčísliť najneskôr do troch pracovných dní od vyhlásenia tohto rozhodnutia. Podľa § 151 ods. 2 O.s.p. ak účastník v lehote podľa odseku 1 trovy nevyčísli, súd mu prizná náhradu trov konania vyplývajúcich zo spisu ku dňu vyhlásenia rozhodnutia s výnimkou trov právneho zastúpenia; ak takému účastníkovi okrem trov právneho zastúpenia iné trovy zo spisu nevyplývajú, súd mu náhradu trov konania neprizná a v takom prípade súd nie je viazaný rozhodnutím o prisúdení náhrady trov konania tomuto účastníkovi v rozhodnutí, ktorým sa konanie končí. V danom prípade mal odporca v odvolacom konaní plný úspech a preto by mu v zmysle § 142 ods. 1 O.s.p. prináležala náhrada trov odvolacieho konania. Odporca v lehote 3 pracovných dní od vyhlásenia rozsudku /16.02.2012/ tieto nevyčíslil, okrem trov právneho zastúpenia mu iné trovy odvolacieho konania zo spisu nevyplývajú a preto odvolací súd rozhodol tak, že odporcovi náhradu trov odvolacieho konania nepriznal. Poučenie: Toto uznesenie nie je možné napadnúť odvolaním.

